Sardurihinili ( armenavon Հայկաբերդ Haykaberd ; turkavon Çavuştepe  ) koe re Gürpinar utca ke Van winka koe Turka tigir, gerone Van widava arte mon 25 km-, keve vawa vane Hakkari wid, koe krant grupen koe savsafa is izvafa Armena yolton gu Hayots Dzor ( armenavon Հայոց Ձոր, krant ke armenavik ).

Tiyir ralma faveyena gan gazik ke Urartu remi -VIII-eafa decemda AGJ isu -VII-eafa.

Debak
Sardurihinili va conyakoraf zovdom dir, waganyesi moe xed ticukon ice azeka ke Gülpinar. Vas migexarebava is stabrega ke gazafa berma vegeduyuna bak gazugal ke Sarduri II ( -764 – -735 AGJ ) pelavon gu gazaxo ke Urartu ruldar. Ticak is titak ke ralma al zo joxad. Dopewa ke Haldi is yona rebava ke ralma is gazaf rasek is yona onya ( evlon gu -VII-eafa decemda AGJ ) is konake emaxe isu bukelta is burmotaxo is berma dem uskejxo is « gazafo » tcatexo is ayikyaxo is brivaxokirafa bonta al zo grifuned. Kelor aname lanyon pak ke ralma tigiyir.

Sardurihinili bak -VII-eafa decemda AGJ zo vilayar, ape gan  saneik. Zavzaks ke radimifa mialukugalafa kerelera dere krulded. Debak wali 1961 is 1986 gan Afif Erzen zo joxayar.

Ewavak
Sardurihinili